Inter Milan
Internazionale yoki qisqacha Inter (italyancha: Internazionale Milano Football Club) — Italiya A Seriyasida ishtirok etuvchi italyan professional futbol klubi. Italiyaning eng mashxur va sovrindor klublaridan biri. Klub ranglari — qora va koʻk. Inter oʻz tarixida chempionat oliy divizionini tark etmagan Italiyadagi yagona klub. 35 ta mahalliy sovrin egasi: 19 karra Italiya chempioni, 9 karra Italiya kubogi va 7 karra Italiya Superkubogi gʻolibi. Inter 1964 va 1965-yillari qatorasiga ikki marta Yevropa Chempionlar Kubogi gʻolibi boʻlgan. 2010-yilda UEFA Chempionlar Ligasida gʻalaba qozongan. Shuningdek klub uch marta UEFA Kubogi, ikki marta Qit’alararo Kubok va bir marta Klublar oʻrtasidagi Jahon Chempionatida gʻolib boʻlgan. Inter bir mavsumda milliy chempionat, kubok va Chempionlar Ligasida gʻalaba qozonib „trebl“ qayd etgan Yevropadagi 7 klubdan biri, bu borada Italiyadagi yagona klub. Bu natija 2009/10 mavsumida qayd etilgan.